google/wiki40b huggingface dataset:
קמפוס ביאליק-רוגוזין

קמפוס ביאליק-רוגוזין הוא קמפוס עירוני ממלכתי בדרום תל אביב, הכולל איחוד של בית ספר יסודי ובית ספר תיכון ובסך הכל מערכת של 12 שנות לימוד. 
הוא נוסד בשנת 1955, ובשל מיקומו ברחוב העלייה בשכונת פלורנטין בדרום תל אביב, באזור בו השתכנו מהגרי עבודה מרחבי העולם ופליטים מאפריקה, כמו גם עולים חדשים וסייענים ששוכנו מחדש, יש בבית הספר מיזוג ייחודי של תרבויות. בבית הספר מתחנכים ילדים ובני נוער מ-51 מדינות ברחבי העולם. 
תוכנית הלימודים הותאמה לאופיו הייחודי של בית הספר, וכוללת לצד תוכנית הלימודים הממלכתית לבתי ספר יהודיים גם התייחסות לחגים נוצריים ומוסלמיים. בית הספר התיכון מציע, לצד בגרות באנגלית ברמת חמש יחידות לימוד גם את האפשרות להיבחן ברמה זו בשפות רוסית וספרדית.
בית הספר שנקרא בעבר "תיכון עירוני ו'" ולאחר מכן "בית ספר רוגוזין", ושמו כיום כאמור ביאליק-רוגוזין, מכיוון שהוא המבנה החדש של בית ספר ביאליק שהועבר אליו ב-2005 ממשכנו הקודם ברחוב לוינסקי מול התחנה המרכזית החדשה.
בטקס האוסקר זכה הסרט "כבר לא זרים" העוסק בבית הספר ובתלמידיו, בפרס הסרט התיעודי הקצר הטוב ביותר לשנת 2010.
ביסוד הגישה החינוכית הבית ספרית עומדת התפיסה ההוליסטית המתייחסת אל התלמיד כשלם. שואפת לבחון את צרכיו האישים של כל תלמיד בהיבט הלימודי, החברתי והרגשי ולאור כך לבנות מערכת של מענים הולמים. בית הספר משתף פעולה עם ארבעה גורמים מרכזיים לצורך הגשמת מטרותיו: משרד החינוך והתרבות, עיריית תל אביב יפו, קרן סקטא רש"י והפדרציה היהודית של לוס אנג'לס ובסיוע של ועד הפעולה של בית הספר בראשותה של גב' רינה זמיר.
יוניבט

היסטוריה

יוניבט נוסדה בשנת 1997. בשנת 1998 קיבלה רישיון בבריטניה לעסוק בהימורים, והשיקה שירות הימורים דרך הטלפון. בשנת 1999 השיקה גם אתר האינטרנט, בשפות אנגלית ושוודית. בשנת 2001 השיקה החברה אתר אינטרנט חדש, ב-12 שפות שונות.
בשנת 2004 נרשמה החברה למסחר בבורסת סטוקהולם.
בשנת 2005 רכשה את חברת "MrBookmaker.com", גם היא חברה שעסקה באותו התחום והייתה פעילה בעיקר בבלגיה ובצרפת, תמורת 75.9 מיליון ליש"ט.
בשנת 2007 רכשה את חברת "Maria Holdings", גם היא חברה מאותו התחום שהייתה פעילה בעיקר במדינות הנורדיות, תמורת 54 מיליון ליש"ט.
בשנת 2008 השיקה לראשונה אפליקציה סלולרית לאנדרואיד דרכה ניתן לשחק ולהמר, ובשנת 2009 השיקה אפליקציה גם עבור מכשירי iOS.
בשנת 2011 חתמה החברה לראשונה על הסכם בו היא מספקת תשתית טכנית לספק משחקי הימורים אחר, במקום לספק שירות ישירות ללקוח הסופי (הסכם "B2B" - ‏Business to Business).
בשנת 2012 רכשה את חברת "Betchoice" תמורת 13.6 מיליון ליש"ט, ובכך נכנסה לראשונה לשוק האוסטרלי.
בשנת 2014 נפרדה יוניבט מחברת הבת "Kambi", שהייתה אחראית על פעילות ה-B2B של החברה, במהלך של ספין-אוף בו חולקו מניותיה לבעלי המניות של קבוצת יוניבט. לאחר מהלך זה Kambi נהייתה בעצמה לחברה ציבורית הנסחרת בבורסת סטוקהולם.
בשנת 2015 רכשה את חברת "iGame" תמורת 59 מיליון אירו, ואת חברת "Stan James Group" תמורת 19 מיליון ליש"ט.
אגם טאופו

גאוגרפיה

אורך אגם טאופו כ-40 ק"מ, רוחבו כ-30 ק"מ ושטחו 616 קילומטר מרובעים. הדרך המקיפה את האגם אורכה 161 ק"מ בערך, אך היקף האגם עצמו הוא כ-193 ק"מ בגלל פיתולים בשפת האגם. עומקו המרבי של האגם הוא 186 מטר. 
האגם משמש מקור מים לנהר הוואיקטו היוצא בחלקו הדרום מערבי. 
האזור בו שוכן האגם מתאפיין בפעילות וולקנית המתבטאת בפעילות געשית ובהימצאות קיטור גאותרמי קרוב לפני הקרקע ואף כזה היוצא החוצה מן הקרקע. בסביבה פועלות מספר תחנות כח שמקור האנרגיה שלהם הוא גאותרמי - מים חמים וקיטור מן האדמה. תחנת הכח הגאותרמית הראשונה בניו זילנד הוקמה בוואירקאי, מספר קילומטר צפונית לאגם טאופו, בשנת 1958.
כמות הגשם השנתית הממוצעת באזור היא 1050 מ"מ. גשמים יורדים בחורף וגם בקיץ והנוף נראה ירוק רוב השנה כשעיקר המשקעים יורדים בחורף בחודשים יוני עד אוגוסט. 
טמפרטורות המקסימום בקיץ הן בממוצע 23 מעלות ובחורף 11.5 מעלות צלזיוס. טמפרטורת המינימום בחורף עשויה לרדת לכדי מינוס 5 מעלות צלזיוס אך ברב הזמן אינה יורדת מתחת לאפס.

היווצרות האגם

כמו אגם טובה, גם אגם טאופו שוכן בקלדרה שנוצרה מהתפרצות-על לפני כ-26,500 שנה, שפלטה טפרה בנפח של כ-1,170 ק"מ מעוקבים. התפרצות זו הייתה הראשונה והעזה ביותר בסדרה של 28 התפרצויות מתועדות של טאופו עד ימינו. היא הייתה בעלת מדד התפרצות געשית 8 והחומר נזרק לגובה חמישים קילומטר. בהתפרצות לפני כ-1,800 שנים האש שרפה עצים למרחק של כשלושים קילומטרים והאפר כיסה אזור ששטחו כ 20,000 קילומטרים מרובעים. ישנן עדויות שענן האפר כיסה את עין השמש לתקופה ארוכה ואף נצפה לאחר זמן הרחק מן המקור, ברומא מצד אחד ובסין בצד השני. לאחר ההתפרצות קרסה הקרקע ויצרה את האגם שניקז את המים באזור בקלדרה.

היסטוריה אנושית

המאורים הגיעו לאזור במאה השש עשרה. מתיישבים אירופאים הגיעו לאזור במאה התשע עשרה, בסביבות שנת 1830, ועסקו בעבודות עץ וכריתת יערות. תוך מספר עשרות שנים הכחידו החלוצים כמעט את כל היערות הטבעיים. החלוצים עסקו גם בציד, דיג וחקלאות. האירופיים גם החלו בפעילות מיסיונרית באזור. ההתיישבות גדלה במהלך מלחמת האדמה של שנת 1860 שהתנהלה בין המתיישבים הבריטים בניו זילנד לבין התושבים המאוריים. המאורים עמדו יפה בקרב נגד המתיישבים שגובו על ידי הצי הבריטי אך נאלצו לקבל את הסכם השלום שהוצע להם. בשנת 1872 לאחר ההסכם והשכנת השלום הסכימו המאורים להקצות שטח בחלק הצפוני של האגם להקמת היישוב. העיר הידועה כיום בשם טאופו הייתה כבר ישוב בשנת 1877. בשנים האחרונות נעשה מאמץ לשימור המורשת של החלוצים האירופים ושל התושבים המאורים הקדומים של ניו זילנד.
האזור סביב אגם טאופו החל מתפתח בעיקר בשנות החמישים של המאה העשרים סביב תחום היערנות והקמת תחנת כח גאותרמית בוואירקאי הסמוכה. 
כלכלת האזור מבוססת כיום על תיירות פנים ותיירות חוץ. האגם והנהרות הנשפכים אליו וממנו משמשים לענפי ספורט המים השונים. גם ענפי ספורט אחרים נפוצים באזור כמו הליכה, ורכיבת אופניים. בחורף האזור הוא יעד מבוקש לחובבי הסקי והסנובורד. הניו זילנדים מתגאים בכך שהאזור הוא מרכז עולמי לדיג של דגי טרוטה.
Ln (פקודה)

ln (קיצור של link; מאנגלית: "קישור") היא תוכנית יוניקס סטנדרטית ליצירת קישורים לקבצים.

תחביר

תחביר הפקודה הוא כדלקמן:

ln [OPTIONS] source_file... target_file
על מנת ליצור קישור סימבולי יש להשתמש בדגל -s. לדוגמה:

$ ln -s a b
$ ls -l
total 0
-rw-rw-r--. 1 user group 0 Aug 3 18:10 a
lrwxrwxrwx. 1 user group 1 Aug 3 18:10 b -> a
טאוטולוגיה (ספרות)

טָאוּטוֹלוֹגְיָה ("כפל לשון") היא טכניקה ספרותית, הבנויה מצירופי מילים שונות או דומות, החוזרות על אותה המשמעות. מקורה בשירה, אך היא מקובלת גם בפרוזה. המשפט "ורד הוא ורד הוא ורד", המיוחס לסופרת היהודייה אמריקאית גרטרוד שטיין, הוא דוגמה למשפט טאוטולוגי. כמו כן לעיתים נקראים "טאוטולוגיים" גם ביטויים או משפטים פלאונסטיים, כלומר חוזרים בצורה קצת אחרת על עצמם, כגון "פחם שחור", "פחם מפויח ושחור", "שחור הפחם הכהה" וכיוצא בזה.
טאוטולוגיה שונה מאליטרציה, צורה ספרותית הבנויה ממילים דומות הגייה אך שונות מובן, כגון "גד גדוד יגודנו" המשפט המפורסם מהתנ"ך. יש המייחסים את המושג "טאוטולוגיה" גם לגיבוב מילים זהות או דומות, שלא מתוך הכרח אמירה אמיתי, אלא לצורך ההדגשה. רבים מנאומיהם של מנהיגים פוליטיים למשל, יש בהם פסקאות טאוטולוגיות: לאמור פיסקאות החוזרות על עצמן לצורך שכנוע המאזינים, ושאין בהן צורך אמיתי או הכרח לשוני.
Delirium

סיבוב הופעות

כדי לקדם את האלבום, יצאה גולדינג ב-21 בינואר 2016, לסיבוב ההופעות השלישי  שלה, "Delirium World Tour", אשר הסתיים ב-26 באוגוסט 2017.
אנרי השני דה מונמורנסי

ביוגרפיה

הוא נולד בארמון שאנטיי שבחבל איל דה פרנס בצרפת, כבנו של אנרי הראשון דה מונמורנסי שהיה מפקד הצבא של אנרי הרביעי, מלך צרפת. ב- 1614, אחרי מות אביו, ירש את התואר דוכס מונמורנסי ואת תפקידו של אביו כמושל חבל לנגדוק. קצת לפני כן, התמנה לאדמירל הצי של המלך לואי השלושה עשר. הוא לקח חלק במלחמותיו של המלך נגד הפרוטסטנטים, וב- 1625 נחל ניצחון על הצי של בנז'מן דה רוהן, דוכס סוביס, לחופי עיר הנמל לה רושל וכבש את האיים רה ואולרון שבקרבת מקום. ב- 1630 קיבל את התואר מרשל של צרפת.
באותה שנה, גאסטון, דוכס אורליאן, אחיו של לואי השלושה עשר, ארגן מרד נגד הקרדינל רישלייה ונגד בית המלוכה. אנרי השני דה מונמורנסי הצטרף למרד זה בהשפעתה של אם המלך מארי דה מדיצ'י, שהאמינה כי הקרדינל גזל ממנה את כל השפעתה הפוליטית, חתרה תחת מעמדו וקשרה קשר לרוצחו. ב- 12 בנובמבר של אותה שנה נראה היה ליום אחד כי מאמציה הוכתרו בהצלחה כאשר המלך, שנתן את הסכמתו לפיטוריו של רישלייה, עזב את פריז ונסע לורסאי. אולם, רישלייה הצליח לשכנע את המלך לחזור בו. המלך קרא לרישלייה לעצור את יועציה של אמו, הגלה אותה לארמון קומפיין וציווה עליה לחדול מלעסוק בפוליטיקה.
אולם, בנה, גאסטון, דוכס אורליאן גייס לצדו את מועצת חבל לנגדוק (שרישלייה עמד לשלול ממנה את הזכות להטיל מיסים), וציווה לתפוס את המבצר שעל האי ברסקו שלחופי הים התיכון. ב- 22 ביולי 1632 חבל לנגדוק הכריז על התנתקותו מן הכתר הצרפתי. קבוצת אצילים הצטרפה למורדים בהנהגתו של אנרי השני דה מונמורנסי, אך העיר טולוז נשארה נאמנה למלך, והערים קרקסון ונרבון סירבו לקבל את המורדים. הצבא המלכותי, שמנה כ- 2,500 איש, בהנהגתו של מרשל דה שומבר יצא לקראת המורדים שמנו כ- 1,500 איש שרובם היו מחוסרי ניסיון צבאי. בקרב קצר שהתחולל ליד העיר קסטלנודרי שבחבל לנגדוק (1 בספטמבר 1632) המורדים נחלו מפלה ואנרי השני דה מונמורנסי נפצע קשה ונלקח בשבי.
נערך משפט בפני המועצה המשפטית של העיר טולוז, ואנרי השני דה מונמורנסי נידון למיתה באשמת בגידה. ב-30 באוקטובר 1632, אחרי שביקש סליחה מן המלך, מסר את שרביט המרשל שלו, והסיר מעליו את צלב מסדר רוח הקודש, הוא הוצא להורג בחצר הפנימית של בית העירייה של טולוז. דבריו האחרונים לאדם שכרת את ראשו היו: "הכה בחוזקה". לוח זיכרון שהונח במקום שרד עד ימינו אלה.
אחרי מותו, תואר האצילות דה מונמורנסי עבר לאחותו, שארלוט-מרגריט נסיכת קונדה.
דודג'בול

עלילה

פיטר לה-פלור הוא בעלים של מכון כושר ממוצע ולא מצליח כלכלית עם קומץ חברים נאמנים. המכון בצרות ועומד להירכש על ידי יריבו ווייט גודמן (בן סטילר), מדריך כושר והבעלים של מכון הכושר "גלובו"(Globo-Gym) המצליח שמעבר לרחוב. רק אם פיטר יצליח לגייס 50,000$ ב-30 ימים כדי לכסות את המשכנתא שלו וויט לא יוכל לעקל ולהרוס את מכון הכושר הקטן כדי להקים חניון. עורכת הדין קייט ויטץ' (כריסטין טיילור) עובדת על העסקה עבור ווייט. ווייט מנסה להקסים אותה שוב ושוב ללא הצלחה, ובמקום להיענות לנסיונותיו של וויט היא מפתחת ידידות עם פיטר תוך עזרה בסקירת הדוחות הכספיים שלו.
דוויט (כריס ויליאמס) ואוון (ג'ואל מור), עובדי מכון הכושר הממוצע של פיטר, וחבריו במכון הכושר סטיב "הפיראט" (אלן טודיק), ג'סטין (ג'סטין לונג) וגורדון (סטפאן רוט) מנסים לגייס את הכסף הדרוש כדי להציל את חדר הכושר. גורדון מציע להם להירשם לטורניר מחניים בלאס וגאס, כשהפרס הוא 50,000$. הם יוצרים קבוצה עם פיטר וצופים בסרטון משנת 1950 שבה מדבר אגדת הדודג'בול "פאטצ'ס" אוהוליהן. הם נוצחו בטורניר האזורי על ידי להקת צופות במשחק ההעפלה, אך עלו לטורניר בלאס וגאס כאשר אחת הצופות נכשלה בבדיקת סמים והקבוצה נפסלה.
ווייט מרגל אחר מכון הכושר של פיטר באמצעות מצלמה נסתרת, ויוצר קבוצת מחניים עילית כדי להתנכל לקבוצתו של פיטר. פיטר פוגש מזדקן מרותק לכיסא גלגלים - פאצ'ס אוהוליהן - (ריפ טורן), והוא מתנדב לאמן את הקבוצה של פיטר. משטר האימונים של פאצ'ס כולל זריקת כלי עבודה על השחקנים, התחמקויות ממכוניות נוסעות ונזיפות ללא הרף. קייט מראה מיומנות במשחק, אך מסרבת להצעה להצטרף לצוות משום שמצב כזה מהווה ניגוד אינטרסים בשל החוזה שלה עם ווייט. ווייט רואה זאת וגורם לפיטוריה של קייט ממשרד עורכי הדין שלה, על מנת לגייס אותה לקבוצה של מכון גלובו. המהלך מכעיס את קייט, והיא מחליטה להצטרף לקבוצה של Average Joe's Gym.
בטורניר בלאס וגאס קבוצתו של פיטר סובלת ממכשולים רבים, אבל מצליחה להגיע לגמר נגד קבוצת גלובו של ווייט. בלילה שלפני המשחק נופל שלט על פאצ'ס אוהוליהן והוא נהרג, דבר הפוגע בביטחון העצמי של פיטר: הוא מביע את הפחד שלו שהקבוצה תפסיד לגלובו ולווייט, והוא נוזף בדמות הפיראט הילדותית של סטיב שנעלב ומחליט לעזוב את הקבוצה. ווייט מציע לפיטר 100,000$ אם הוא יוותר על מכון הכושר שלו, ופיטר נענה בחיוב. ביום הגמר ג'סטין עוזב כדי לעזור לחברת כיתה, אמבר (ג'ולי גונזאלו) בתחרות המעודדות ומשאיר את קבוצתו ללא מספיק שחקנים להתחרות. לפיטר יש מפגש מקרי עם לאנס ארמסטרונג, שמעודד אותו להצטרף לצוות שלו, אבל עד שהוא מגיע קבוצתו נאלצת להיפסל. גורדון מוצא חוק כי ניתן לבטל את ההחלטה על ידי ההצבעה של השופטים. במצב של שובר שוויון בהצבעות, צ'אק נוריס בוחר לאפשר לקבוצה לשחק.
לאחר משחק מותח וצמוד, פיטר ו-ווייט מתמודדים בפתאומיות ב"משחק המוות", שיקבע מי הזוכה. בהשראת חזיון של פיטר בו הוא רואה את פאצ'ס, הוא שם את כיסוי העיניים שפאצ'ס העניק לו. הוא מצליח להתחמק מהזריקה של ווייט ופוגע בו, ובכך זוכה באליפות ובפרס הכספי. ווייט מצהיר על ניצחון חסר משמעות, שכן פיטר מכר את מכון הכושר לילה לפני המשחק, אבל פיטר מגלה כי הוא הימר בכסף שווייט נתן לו על הקבוצה של Average Joe's Gym כאשר היחס היה 1 ל-50 והוא זכה ב-5 מיליון דולר, שבהם הוא קונה את מכון הכושר גלובו ובכך משתלט גם על חדר הכושר הקטן שלו. סטיב חוזר לצוות לאחר שפיטר מתנצל, קייט מגלה לפיטר שהיא ביסקסואלית ומנשקת את חברה שלה ואותו. ג'סטין מפתח רומן עם אמבר, בעוד אוון מתחיל לצאת עם פראן (מיסי פייל), שחקנית מקבוצת גלובו.
פיטר פותח כיתות מחניים לנוער ב-Average Joe's Gym, בעוד ווייט הופך לשמן מהכעס ואוכל מזון מהיר.
רצח אסף שטיירמן

רצח אסף שטיירמן התרחש ב-4 בדצמבר 1996 בחורשת אוסישקין על גבול כפר סבא - הוד השרון. הרצח נותר בלתי מפוענח במשך ארבע שנים, עד שבדצמבר 2000 פנתה אשתו של הרוצח למשטרה והתלוננה כי תקף אותה, ובנוסף סיפרה, כי לאחר נישואיהם התוודה בפניה על רצח שביצע. בעלה, רעי חורב, נעצר והודה במעשה. הרצח בוצע על ידו, בנוכחותן של סיגלית חיימוביץ, שגם סייעה לו במעשה, וליהי גלוזמן. גילוי פרטי המעשה עורר סערה ציבורית, מכיוון שמדובר היה ברצח ללא מניע וללא סיבה הגיונית, על ידי צעירים "בני טובים". 
מדברי השופטים בפסק הדין:
היה זה רצח לשם רצח. מעשה רשעות אכזרי ונתעב לשמו. ללא מניע. ללא זיק של היגיון. ללא קינטור. ללא כל סיבה נראית לעין. ללא רגש של חמלה, וללא היסוס של חרטה. ככה סתם, בערבו של יום, בשכונה פסטורלית של עיר, כנגד מי שחצה באקראי את דרכם של הנאשמים באותה עת.

פרטי המעשה

ב-4 בדצמבר 1996 סמוך לשעה שמונה בערב, ישבו שלושת המשתתפים ברצח במרפסת דירת הוריה של חיימוביץ', ברחוב ארלוזורוב בכפר סבא, ועישנו מריחואנה. באותה עת, עבר אסף שטיירמן בן ה-18 ברחוב. ייתכן שהוא העיר דבר מה כלפי רעי חורב משהבחין בו. השלושה, שהכירו אותו היכרות שטחית, החליטו להורגו. הם יצאו לכיוון החורשה הסמוכה, חמושים בפגיונות, והציעו לשטיירמן להצטרף אליהם לעישון מריחואנה בחורשה. הוא נעתר להצעה והתלווה אליהם. דקות מספר אחרי שהגיעו לחורשה, תקף חורב את שטיירמן ורצח אותו באמצעות דקירות פגיון, מכות אבן, וחניקה. חיימוביץ' סייעה לרצח כשהתקיפה את הקורבן באגרופיה, ונתנה לחורב את האבן שבאמצעותה הכה את שטיירמן. גלוזמן טענה כי לא השתתפה באופן פעיל במעשה. בשלב מסוים היא קראה לחורב ולחיימוביץ' להפסיק, וכשלא נענו לה הסתלקה מהמקום והלכה לביתה, מבלי לספר על הרצח לאיש.

החקירה והפענוח

מספר חשודים נעצרו אחרי הרצח על ידי המשטרה. הם נעצרו מספר פעמים, אולם לא נמצאו די ראיות על מנת להרשיעם. כיום ידוע שלחשודים אלו לא היה שום קשר לרצח.
בשנת 2000 פוענח הרצח, בעקבות עדותה של סנדרין בר דוד, אשתו של רעי חורב, שבאה להתלונן על תקיפה מצד בעלה, וסיפרה לאחר מכן כי התוודה בפניה על הרצח שביצע. חורב נעצר והודה. גלוזמן קיבלה מעמד של עדת מדינה והעידה כנגד שני שותפיה למעשה. בשנת 2001 נידון חורב בבית המשפט המחוזי בתל אביב למאסר עולם, ובשנת 2002 נידונה חיימוביץ' ל-24 שנות מאסר. עונשים אלה ניתנו אף על פי שהרוצחים היו קטינים (בני 17 וחצי) בעת ביצוע המעשה. ערעורם של השניים על חומרת עונשם, בתואנה כי העונש המרבי שניתן להטיל על קטין שביצע עבירת רצח הוא עשרים שנות מאסר, נדחה על ידי שופטי בית המשפט העליון. לדברי השופטים, המחוקק פטר את השופטים מן החובה להטיל מאסר עולם על קטינים שבצעו רצח, אך לא מנע מהם את היכולת לעשות זאת, אם כך נדרש על פי שיקול דעתם.
על שחרורה של ליהי גלוזמן והצבתה במעמד של עד מדינה נמתחה ביקורת ציבורית. היא זכתה למעמד זה היות שלא ניתן להרשיע בישראל על סמך הודאה בלבד, ולא היו קיימות כל ראיות, מלבד ההודאה, נגד חורב וחיימוביץ'.
בשנת 2014 נדחתה תביעת הנזיקין של האחים לסרי, שעד מציאת הרוצח נחקרו ונעצרו פעמים רבות בידי משטרת ישראל.
שבתאי קור

שבתאי קור (נולד ב-29 באפריל 1981), הוא עיתונאי בעל טור ישראלי, תלמיד ישיבה לשעבר, שפרסם ספר אוטוביוגרפי על יציאתו בשאלה.

קורות חייו

שבתאי קור נולד בשם שבתאי קורדובה, למשפחה חילונית ביפו. בהיותו ילד חזרה משפחתו בתשובה ועברה להתגורר בירושלים. בצעירותו למד בישיבה הספרדית "משכן ציון" בירושלים, ולאחר מכן עבר ללמוד בישיבת פוניבז' בבני-ברק.
באמצע העשור הראשון של המאה ה-21 פרסם את סיפור יציאתו בשאלה בהמשכים ולאורך זמן בבלוג שלו ובפורום "יוצאים בשאלה". בשנת 2007 הוציא לאור בהוצאת כרמל את ספרו "נהג חדש". בספר הוא מתאר חיים של נער חרדי שנשלח לישיבה בת מאות תלמידים שאמורה לשמש כחומה מפני פיתויי הרחוב החילוני, ושאלות כפירה שאסורות להישאל. הספר מתאר את חייו כבחור ישיבה, את השאלות וההרהורים שלו על אמיתות האמונות הדתיות, את ההתחבטויות, ואת התהליך המורכב אותו עבר. הוא גם מתאר את הקושי הרב שביציאה מהעולם החרדי לעולם של תוהו ובוהו מוסרי ורגשי אליו הוא אינו מרגיש שייך.
במשך תקופה הפיץ את מאמריו ברשת, אחד מהם הוא המדריך ליוצא בשאלה, שבו הוא מייעץ לחרדים המעוניינים לצאת בשאלה ונתקלים בקשיי התמודדות, בעיקר מצד ארגונים ממוסדים או אנשים פרטיים בחברתם הקודמת.
בתחילת 2014 יצא לאור ספרו השני 'זה ג'ונגל פה'.
קור פרסם טורים וביקורת ספרים באתר nrg.
פרד שאוס

קריירת משחק

לאחר שלמד באוניברסיטת וירג'יניה המערבית נלקח שאוס בבחירה ה-27 של דראפט ה-NBA‏ 1949, על ידי פורט ויין פיסטונס. בעונתו הראשונה בקבוצה הוביל את קלעיה עם 14.3 נקודות בממוצע למשחק, ונבחר לחמישייה השנייה של העונה.  בעונה העוקבת נבחר להשתתף במשחק האולסטאר של ה-NBA, לאחר שקלע שיא קריירה של 15.1 נקודות למשחק (מקום 13 ב-NBA). בעונות 1952 ו-1953 שמר על יכולת יציבה והוביל את הפיסטונס להופעתם השלישית והרביעית ברציפות בשלב הפלייאוף, בהתאמה.
במהלך עונת 1953/1954 נמכר לניו יורק ניקס, ובסיומה פרש ממשחק, בגיל 28.

קריירת אימון

מיד עם פרישתו ממשחק מונה שאוס למאמן קבוצת הכדורסל של אוניברסיטת וירג'יניה המערבית, בה שיחק בעבר בין השנים 1946–1949. ב-6 עונותיו כמאמן האוניברסיטה רשמה הקבוצה מאזן כולל של 146 ניצחונות ו-37 הפסדים (79.8%), ובכולן העפילה לטורניר אליפות המכללות. בעונת 1958/1959 העפילה לגמר טורניר אליפות המכללות – הישגה הגדול אי פעם – הודות ליכולת מצוינת של שחקנה ג'רי וסט, אך הפסידה במשחק הגמר מול אוניברסיטת קליפורניה בברקלי בתוצאה 70–71.
בקיץ 1959 אימן את נבחרת ארצות הברית בכדורסל בטורניר המשחקים הפאן-אמריקאיים, והוביל אותה לזכייה במדליית הזהב לאחר שניצחה בכל משחקיה בהפרש ממוצע של כ-39 נקודות. בלטו בנבחרת שחקני המכללות אוסקר רוברטסון וג'רי וסט.
לקראת עונת 1960/1961, בעת מעבר הקבוצה ללוס אנג'לס, מונה שאוס למאמן קבוצת לוס אנג'לס לייקרס, אשר בדיוק צירפה את ג'רי וסט דרך הדראפט. ב-7 עונותיו כמאמן הלייקרס העמידה הקבוצה מאזן כולל חיובי 315–245 (56.3%), וב-4 מתוכן העפילה לגמר ה-NBA. בכל ארבע סדרות הגמר הפסידה לוס אנג'לס מול בוסטון סלטיקס, אשר זכתה באותה תקופה ב-8 אליפויות רצופות. ב-5 מהעונות נבחר שאוס לאמן את "נבחרת המערב" במשחק האולסטאר, בה הדריך את שחקניו מהלייקרס ג'רי וסט, אלג'ין ביילור, פרנק סלבי, רודי לרוסו ודארל אימהוף.
בשנת 1972 חזר שאוס לליגת המכללות, כאשר מונה למאמן קבוצת אוניברסיטת פרדו אשר באינדיאנה. מאזנה הכולל של הקבוצה ב-6 עונותיו של שאוס בפרדו עומד על 104 ניצחונות ו-60 הפסדים (63.4%). בעונת 1976/1977 העפילה פרדו לטורניר אליפות המכללות, בפעם השנייה בלבד בתולדותיה.

קריירה כג'נרל מנג'ר

מיד עם עזיבתו את תפקיד מאמן הלייקרס בשנת 1967, מונה שאוס לג'נרל מנג'ר של הקבוצה. בעונת 1971/1972 זכתה הקבוצה באליפות ה-NBA, ובסיומה עזב שאוס את תפקידו בקבוצה והוחלף על ידי פיט ניואל. בין פעולותיו הבולטות כג'נרל מנג'ר ניתן לציין את צירופם של וילט צ'מברליין מפילדלפיה 76' (1968) ושל גייל גודריץ' מפיניקס סאנס (1970), ואת מינויו של ביל שרמן למאמן הקבוצה ב-1971.
ב-10 בפברואר 2010 נפטר שאוס, בגיל 84.
בוריס סידיס

ביוגרפיה

סידיס נולד באימפריה הרוסית למשפחה יהודית, הוא היגר לארצות הברית בשנת 1887 על מנת להימלט מרדיפה פוליטית. עקב הסופות בנגב וחוק מאי הוא נידון לשנתיים במאסר. בשלב מאוחר יותר בחייו העיר שהכנסתו לתא בידוד שיפרה את יכולתו לחשוב. אשתו, שרה מנדלבאום סידיס, שהייתה אף היא רופאה, נמלטה מהפוגרומים ברוסיה בשנת 1889.
בוריס השלים ארבעה תארים באוניברסיטת הארוורד (תואר ראשון, שני, שלישי ותואר דוקטור לרפואה) תחת הנחייתו של ויליאם ג'יימס (שעל שמו נקרא בנו). עבודתו האקדמית הייתה רבה משקל בתחילת המאה ה-20, הוא נודע כחלוץ בתחום הפסיכופתולוגיה, חקר ההיפנוזה ודינמיקה קבוצתית. כמו כן ניסה ליישם את תורת האבולוציה על עולם הפסיכולוגיה.
הוא התנגד בלהיטות למלחמת העולם הראשונה, את רעיון המלחמה תיאר כ"מחלה חברתית" וכן השמיץ ובז למושג אאוגניקה. הוא חיפש למצוא תשובה לשאלה מדוע אנשים מתנהגים כפי שהם מתנהגים, בעיקר במקרים של היסטריה המונית או מאניה דתית. בספרו משנת 1922 פרסם את מחקריו בנושא אבחון, הבנה וטיפול של הפרעות חרדה. 
סידיס יישם את גישתו הפסיכולוגית-חינוכית בגידול בנו, ויליאם ג'יימס סידיס. הוא חל ללמדו מגיל צעיר ביותר אותיות, קריאה, שפות ועוד. בנו נחשב לימים כאחד מן האנשים החכמים ביותר בעולם (מנת המשכל שלו הוערכה בין 250 ל-300), אם כי מחקר שנערך בנושא מצא שטענה זו היא מופרכת. לאחר שהשיג הישגים יוצאי דופן בתור ילד פלא, בבגרותו הוא נכשל בחיים ולא ניהל אורח חיים נורמטיבי. בוריס סידיס בעצמו לעג למבחני אינטליגנציה, אותם תיאר כ"טיפשיים, קפדניים, אבסורדיים ומטעים ביותר". 
בעקבות השמצותיו את הזרם המרכזי בפסיכולוגיה ואת זיגמונד פרויד, הוא היה מוקצה מקרב קהילת חוקרי הפסיכולוגיה בה היה חבר שנים רבות.
רחל הוכמן

רחל הוכמן (נולדה ב-10 בספטמבר 1944) היא מורה לפיתוח קול, ממייסדי ההדרכה הקולית בישראל ומפתחת שיטת 'השירה הטבעית' (Natura Canto).

חייה

נולדה בקיבוץ מעברות, הוכמן היא בתו של המלחין הקלאסי נסים נסימוב. בוגרת האקדמיה למוזיקה על שם רובין בתל אביב במגמת ביצוע והוראת פיתוח קול. בין מוריה נמנו אלכסנדר אוריה בוסקוביץ', אשתו מרים בוסקוביץ' וגארי ברתיני.
במלחמת יום הכיפורים נהרג בעלה יצחק (הוכלה), מורה לחינוך גופני.
בנם הוא השחקן אורי הוכמן.

קריירה

הוכמן לימדה בחוג לתיאטרון באוניברסיטת תל אביב, בסמינר הקיבוצים ובאקדמיה למוזיקה בירושלים. היא משמשת זה שנים רבות כמדריכה קולית בהפקות רבות בכל התיאטראות בישראל ומלמדת פיתוח קול שחקנים וזמרי פופ. בין תלמידיה ניתן למנות את מירי מסיקה, יהודה פוליקר, יהודית רביץ, יהורם גאון, גלי עטרי, עפרה חזה, ירדנה ארזי, מאור כהן, גידי גוב, נינט טייב, שירי מימון,הראל מויאל, מיקה קרני, הראל סקעת ועוד רבים. הוכמן שימשה כמדריכה קולית בהפקות מוזיקליות עם מוזיקאים בינלאומיים כמו קרלוס מירנדה ושימשה כמדריכה הקולית של הלהקות הצבאיות ושל תיאטרון צה"ל. הדריכה את המקהלה הקאמרית של תל אביב בניצוחו של מיכאל שני. בין עבודותיה בתיאטרון הרפרטוארי בארץ: 'הילד חולם' ו'כריתת ראש' מאת חנוך לוין ובבימויו, 'המצליחים' מאת עלי מוהר ויוני רכטר בתיאטרון החאן, הנפש הטובה מסצ'ואן ומעגל הגיר הקווקזי בתיאטרון הקאמרי ועוד. הוכמן הכשירה דור של מורים לפיתוח קול העושים שימוש בשיטתה, ממובילי ההדרכה הקולית בישראל, כמו דלית כהנא, יסמין גמליאל ויניב ברוך. היא בעלת טור קבוע בביטאון 'מילה' של המרכז הישראלי למקהלות וחבורות זמר.

השירה הטבעית

בשיטתה של הוכמן מודרכים התלמידים להפיק את קולם ולגרום לתהודתו בצורה טבעית, בדומה לקול אותנטי שמקורו למשל בצעקה, צחוק או בכי. הטכניקה העיקרית הנלמדת תחת הדרכתה היא 'לכוון את הצליל לאף' ולהדגיש שם את תהודתו. הגוון האפי (מלשון אף) של קול המואזין כשהוא קורא למאמינים לתפילה הוא הבסיס לשיטת הלימוד. הוכמן מרבה להסתייע בדימויים מילוליים המדגישים את התחושה שבהפקת הצליל, דימויים המסייעים לתלמידיה לתפוס מושגים מוזיקליים מופשטים שקשה להפנימם ללא התנסות אישית ישירה. 
על אף שהשכלתה האקדמית של הוכמן היא קלאסית, מתמקדת שיטתה בביצוע מוזיקלי של חומרים מגוונים. טכניקת השירה הטבעית שהיא מלמדת משרתת רפרטואר רחב הכולל פופ, רוק, מוזיקה אתנית, תיאטרון, מחזות זמר ועוד. גישתה מתעלת את טכניקת הלימוד לשירות האמירה ודרישות הרפרטואר וככזו היא פרקטית ומכוונת-ביצוע. הוכמן מרבה להדגיש כי אין בפיתוח הקול כדי לפגוע ביצירתיות של הזמר וכי מטרתה איננה לשנות את הקול של הזמר אלא להעניק לו כלים מעשירים תוך שמירה על הסגנון הטבעי ועל הצבע הקולי הייחודי שלו.
סלע (אדום)

סלע (אדום) עיר באדום המוזכרת בתנ"ך. בעבר זהותה על פי יוסף בן מתתיהו עם פטרה, אך כיום יותר מקובל לזהותה עם מוצב סלע ליד הכפר א-סלע צפונית מבצרה בצפון אדום.

זיהוי

תרגום השבעים תרגם את הסלע כשם עצם ולא כשם מקום. אוסביוס מקיסריה זיהה את הסלע עם רקם שזוהתה עם פטרה ובעקבותיו היה מקובל עד המאה ה-20 לזהות את הסלע עם פטרה. בשנות ה-30 של המאה ה-20, נלסון גליק חקר את אזור אדום, גילה מצודת סלע בסמוך לכפר א-סלע שמצפון לבצרה, אולם קבע שהמיקום של סלע הוא אכן באום אל ביארה שבסמוך לפטרה. לעומת זאת, באותה תקופה היו שפקפקו לגבי זיהוי סלע בפטרה, בגלל שסלע נמצאת, לפי הפסוקים ליד מעלה עקרבים וגיא מלח שזוהו מדרום לים המלח, הרחק צפונה מפטרה. מחקר נוסף באזור פטרה שלל, לטענת בנו רותנברג, את האפשרות שסלע נמצאת בה. לטענתו של רותנברג, הסלע הוא שם עצם והמקום ששונה שמו ליקתאל נמצא בהרים שממערב לערבה הצפונית. אולם רוב החוקרים עברו לתמוך בזיהוי של הסלע במצודה האדומית א-סלע. גילוי כתובת נבונאיד בא-סלע חיזקה את הדעה שסלע הייתה במצודת א-סלע.